GUNKUL กางแผนประมูลงานเต็มสูบ หนุนรายได้ปี 62 โตเข้าเป้า 7.5 พันลบ.
GUNKUL กางแผนประมูลงานเต็มสูบ หนุนรายได้ปี 62 โตเข้าเป้า 7.5 พันลบ.
14 ม.ค. 2562

นางสาวโศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า บริษัทฯ มั่นใจในศักยภาพการเติบโตของรายได้ และกำไรสุทธิในปี 2562 ของกลุ่มบริษัทฯ จะเติบโตอย่างโดดเด่น  โดยตั้งเป้ารายได้รวมแตะระดับ 7,500 ล้านบาท หรือเติบโต 25% เนื่องจากทยอยรับรู้รายได้จากโครงการโรงไฟฟ้าพลังงานแสงอาทิตย์ และพลังงานลม ที่ดำเนินการจำหน่ายไฟฟ้าเชิงพาณิชย์ (COD) เต็มปี และปีนี้คาดว่าจะจำหน่ายไฟฟ้าเพิ่มอีกกว่า 100 เมกะวัตต์ รวมถึงธุรกิจเทรดดิ้ง และธุรกิจรับเหมาก่อสร้างที่ยังคงมีการเติบโตได้อย่างต่อเนื่อง
นอกจากนี้ในเดือนกุมภาพันธ์ 2562 บริษัทฯ จะดำเนินการจำหน่ายไฟฟ้า โครงการโรงไฟฟ้าพลังงานแสงอาทิตย์ คิมิตสึ ประเทศญี่ปุ่นเพิ่มอีก 35 เมกะวัตต์ และยังมีโครงการ CPF Solar Rooftop ขนาดกำลังการผลิต 30 เมกะวัตต์ที่จะทยอยจำหน่ายไฟฟ้าเข้ามาเพิ่มเติมตลอดทั้งปี  ส่วนโครงการโซลาฟาร์มที่มาเลเซีย คิดเป็นกำลังการผลิตไฟฟ้าตามสัดส่วนการถือหุ้นราว 70% กำลังการผลิตรวม 21 เมกะวัตต์ คาดว่าจะสามารถ จำหน่ายไฟฟ้า ได้ในช่วงปลายปี 2562
อีกทั้งในไตรมาส 1/2562 บริษัทฯ ยังมีงานประมูลรับเหมาและวางระบบทางด้านวิศวกรรม (EPC) หลายโครงการ คิดเป็นมูลค่าประมาณ 3,000 ล้านบาท คาดว่าจะประมูลงานได้ไม่ต่ำกว่า 30% ซึ่งปัจจุบันธุรกิจ EPC มีงานในมือ (Backlog) 800 ล้านบาท
ทั้งนี้ ในปีนี้มีแผนประมูลงาน EPC ในโครงการต่างๆ คิดเป็นมูลค่าประมาณ 30,000 ล้านบาท  แบ่งเป็นโครงการนำสายไฟฟ้าลงดินและ โครงการติดตั้งสถานีไฟฟ้าย่อย ซึ่งจะเข้ามาช่วยเพิ่มศักยภาพรายได้และกำไรในอนาคตให้เติบโตเพิ่มขึ้น
สำหรับงบลงทุนในปี 2562-2564 บริษัทฯ ตั้งไว้ที่ 20,000 ล้านบาท เพื่อรองรับแผนขยายกำลังการผลิตไฟฟ้า ทั้งในและต่างประเทศ ประมาณ 15,000 ล้านบาท โดยปีนี้บริษัทฯ จะมีการลงทุนโครงการใหม่ๆ ไม่ต่ำกว่า 5,000 ล้านบาท
ปัจจุบันบริษัทฯ มีสัญญาซื้อขายไฟฟ้า (PPA) ในมือรวมประมาณ 550 เมกะวัตต์ โดยยังคงเป้าหมายภายในปี 2564 จะมี PPA เพิ่มเป็น 1,000 เมกะวัตต์ หรือเพิ่มปีละ 150 เมกะวัตต์
“ปีนี้บริษัทฯ ตั้งเป้าได้โครงการใหม่ๆ เข้ามาทุกไตรมาส เนื่องจากยังมีอีกหลายโครงการที่อยู่ระหว่างการประมูล ส่งผลทำให้ผลการดำเนินงานเติบโตอย่างแข็งแกร่งทุกไตรมาส และจะเป็นปีที่รายได้และกำไรเติบโตอย่างโดดเด่น บริษัทฯ มีแผนเข้าลงทุนโครงการพลังงานแสงอาทิตย์และพลังงานลม รวมถึงโครงการต่างๆ ให้เป็นไปตามเป้าหมายที่ตั้งไว้ โดยเฉพาะในต่างประเทศ เพื่อผลักดันให้รายได้และกำไรในอนาคตเติบโตอย่างแข็งแกร่ง” นางสาวโศภชา กล่าว